סולם אומורי

ציור יפני: רעידת האדמה הגדולה, 1855
סולם אומורי הוא סולם סייסמי המודד את עצימותה של רעידת אדמה באמצעות תאוצת קרקע מרבית (Peak Ground Acceleration – PGA) והשפעת רעידת האדמה על מבנים.

==פיתוח==
הסולם פותח החל משנת 1894 על ידי הסייסמולוג היפני פוסקיצ'י אומורי (大森房吉, 1868–1923), שכיהן כפרופסור באוניברסיטת טוקיו וניסח את חוק אומורי העוסק בתדירותן של רעידות עוקבות.

לאחר ביקור באיטליה הבין אומורי כי סולם רוסי-פורל אינו מתאים כלל ליפן, מאחר שמאפיינים המופיעים בו – טיח נופל, פעמוני כנסיות מצלצלים ונברשות מתנדנדות – נעדרו מהסביבה היפנית האופיינית. דוגמה לכך הן ארובות הקיימות ביפן בעיקר במפעלים, בניגוד לשכיחותן בבתי מגורים באירופה. בהתאמתו את סולם רוסי-פורל לתנאים יפניים ציין אומורי את שרידותם של מבנים יפניים מסורתיים לעומת שבירותם של מבנים בסגנונות זרים בהקשר סייסמולוגי, ושילב את שני הסוגים בהגדרת דרגות העצימות.

בשנת 1900 פורסם סולם אומורי, והיווה בסיס לסולם JMA שפותח על ידי הסוכנות המטאורולוגית היפנית כמעט מאה שנים אחר כך.

==הסולם==
סולם אומורי מורכב מ-7 דרגות עצימות. הסולם לא התבסס על דיווחים אנושיים ועל מספר הנפגעים, אלא על התאוצה המרבית של הקרקע ועל נזקים מדידים שנגרמו למבנים מעשי ידי אדם ולמבנים טבעיים דוגמת נהרות והרים. מסיבה זו, דרגות עצימות המופיעות בסולמו עצימות אחרים שאינן מתאפיינות בנזקים פיזיקליים ממשיים – נעדרות ממנו. דרגה I בסולם זה מקבילה ברמת הנזק לדרגה VI בסולם מרקאלי.

{| border="1" align="right"
|-
! דרגה
! PGA (מ"מ לשנייה<sup>2</sup>)
! מאפיינים
|-
| I
| 300
| הרעש כה חזק עד שהוא גורם לאנשים לברוח מתוך בתים למרחב פתוח. קירות לבנים מאיכות ירודה נסדקים קלות וכמה לוחות פרקט נופלים. בתי עץ רגילים חורקים בקול. רהיטים נהפכים. עצים מתנודדים. מים בבריכות טבעיות ומלאכותיות הופכים עכורים בגלל הפרעה לבוץ. שעוני מטוטלת עוצרים. ארובות מפעלים מאיכות ירודה נפגעות.
|-
| II
| 900
| קירות בתי העץ היפניים נסדקים. בתי עץ ישנים נוטים קלות. מצבות ופנסי אבן מאיכות ירודה נהפכים. זרימתם של מעיינות מינרליים וחמים עשויה להשתנות. ארובות מפעלים מאיכות טובה אינן נפגעות.
|-
| III
| 1200
| נזק לכרבע מארובות המפעלים. הרס חלקי או מלא לבתי לבנים מאיכות ירודה. הרס של חלק מבתי העץ הישנים. גשרי עץ ניזוקים קלות. נפילה של חלק מהמצבות ופנסי האבן. דלתות הזזה מצופות בנייר נשברות. ריצוף בתי העץ נעקר. שברי סלע ניתקים במורדות הרים.
|-
| IV
| 2000
| כל ארובות המפעלים נהרסות. הרס חלקי או מלא למרבית בתי הלבנים. כמה בתי עץ נהרסים לגמרי. דלתות הזזה נעקרות ממסילותיהן. נבקעים סדקים ברוחב של 5–7.5 ס"מ בקרקעות נמוכות ורכות. סוללות עפר נפגמות פה ושם. הרס חלקי לגשרי עץ. פנסי אבן מאיכות רגילה נופלים.
|-
| V
| 2500
| כל בתי הלבנים ניזוקים קשות. כ-3% מבתי העץ נהרסים לגמרי. מקדשים בודהיסטים נחרבים. סוללות עפר ניזוקות קשה. מסילות רכבת מתעקמות. מצבות מאיכות רגילה נופלות. פה ושם נבקעים סדקים ברוחב של 30–60 ס"מ בגדות נחלים. מי נחלים ותעלות מושלכים אל הגדות. מי בארות מופרעים. מתרחשות מפולות קרקע.
|-
| VI
| 4000
| הרס של מרבית המקדשים הבודהיסטים. 50%–80% מבתי העץ נהרסים לגמרי. הרס ניכר של סוללות עפר. סדקים גדולים מופיעים בדרכים בשדות האורז ומונעים מעבר כלי רכב ובעלי חיים. מסילות רכבת מתעוותות מאוד. גשרי ברזל גדולים נהרסים. הרס חלקי או מלא של גשרי עץ. מצבות באיכות גבוהה נופלות. בקרקע נבקעים סדקים ברוחב כמה רגליים, מלווים לעיתים בסילונים של מים וחול. מכלי ברזל וטרקוטה השקועים בקרקע נהרסים ברובם. קרקעות נמוכות מתעוותות לחלוטין, גם אופקית וגם אנכית, במידה הגורמת למות הצמחייה והעצים שעליהן. מפולות קרקע רבות.
|-
| VII
| יותר מ-4000
| כל הבניינים נהרסים לבד מכמה מבני עץ. דלתות ומבני עץ נזרקים למרחק של 30–90 ס"מ. מתרחשות מפולות ענק, העתקה וגזירה של הקרקע.
|}

<gallery widths="200px" heights="200px" perrow="3">
 תמונה:Laterne japangarten.JPG|<center>פנס אבן יפני</center>
 תמונה:Anyoin09 1024.jpg|<center>דלת הזזה יפנית</center>
 תמונה:ElSalvadorslide.jpg|<center>מפולת קרקע</center>
</gallery>

==ראו גם==
*גאולוגיה - מונחים
*סייסמולוגיה
*אזור בניוף
*אסון טבע

==קישורים חיצוניים==
*[http://books.google.com/books?id=DWG9U5ru-nMC&pg=PA32&dq=%22european+lines+and+japanese+maps%22&hl=iw#v=onepage&q=%22european%20lines%20and%20japanese%20maps%22&f=false Historical perspectives on East Asian Science, Technology, and medicine] בגוגל ספרים, עמ' 27–42
*[http://www.akademiai.com/content/q574r11u7242854h/fulltext.pdf History of Early Isoseismal Maps]

==הערות שוליים==

אומורי, סולם